ایسلام امکداش‌لیق تشکیلاتی (ا.ی.ت) اقتصادی و تیجاری امکداش‌لیق دایمی کومیته‌سی‌نین 32-جی توپلانتی‌سی، "یوکسک سویه‌لی متخصصلر ایجلاسی" ایله بو گون ایستانبول-دا باشلادی.
ناظیرلر توپلانتی‌سی ایسه نوامبرین 23-ده تورکیه پرزیدنتی رجب طیب اردوغانین آچیلیش نطقی ایله باشلایا‌جاق.
بو ایلکی توپلانتی‌نین اهمیت‌لی گوندم مادده‌لرین‌دن بیرینی عمومی بؤیوک‌لوگو 2015 اعتباریله 2 تریلیون دو‌لار سویه‌سینه چاتان، پتانسیل بؤیوک‌لوگو 7 تریلیون دو‌لار اولا‌راق تخمین ائدیلن ایسلام فینانس سکتورونون ایسلام اؤلکه‌لرینده اینکیشاف ائتدیریلمه‌سی و بونون اوچون لازیمی ایشلرین گؤرولمه‌سی تشکیل ائدیر.
تورکیه اینکیشاف ناظیرلیگی طرفین‌دن تشکیل ائدیلن تدبیرده 57 عضو و 5 موشاهیدچی اؤلکه‌نین نماینده هئیت‌لری ایله یاناشی ایسلام امکداشلیق تشکیلات‌لاری و اولوسلار آراسی تشکیلات‌لاردان نماینده‌لر ایشتیراک ائدیرلر.
بو آرادا، ایسلام امکداشلیق تشکیلاتی اقتصادی و تیجاری امکداش‌لیق دایمی کومیته‌سی‌نین ایسلام اؤلکه‌لری آراسیندا تیجارتی آرتیرماغا یؤنلمیش ان موهوم لاییحه‌سی اولان ایسلام امکداشلیق تشکیلاتینا  عضوو اؤلکه‌لر آراسیندا سئچیم‌لی تیجارت سیستمی‌نین (TPS-OIC) اجرا اولونماسی اوچون ایشلر داوام ائدیر. حقوقی زمینی تامام‌لانان سئچیم‌لی تیجارت رژیمی‌نین قارشی‌داکی دؤورده فاکتیکی اولا‌راق تطبیق اولوناجاغی گؤزلنیلیر.
